उषा उत्थुप को जीवन में अधिक संघर्ष नहीं करना पड़ा, क्योंकि उन्हें शुरू से पता था कि उन्हें क्या करना है यानी वे अपने कैरियर के प्रति फोकस्ड थीं. वे कहती हैं, ‘‘सभी को अपने क्षेत्र में अच्छा करने के लिए संघर्ष करना पड़ता है. जीवन में कभी अच्छा तो कभी बुरा दौर भी आता है. अगर बुरा दौर न आए तो व्यक्ति आगे नहीं बढ़ सकता, पर देखना यह पड़ता है कि आप अपने संघर्ष को कैसे लेते हैं. मैं 45 सालों से गा रही हूं और अभी भी श्रोता मेरा गायन पसंद करते हैं. एक समय ऐसा भी था जब श्रोता लताजी और आशाजी के गाने ही सुनते थे. ऐसे में मैं ने अपनी अलग पहचान बनाई. श्रोताओं ने मेरी आवाज को पसंद किया और मुझे बहुत प्यार दिया.’’